KOMMISSIONENS FORORDNING (EF) Nr. 1127/98 af 29. maj 1998 om ændring af forordning (EF) nr. 613/97 om gennemførelsesbestemmelser til Rådets forordning (EF) nr. 3072/95 for så vidt angår betingelserne for ydelse af produktionsgodtgørelse i forbindelse med støtteordningen for risproducenter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3072/95 af 22. december 1995 om den fælles markedsordning for ris (1), ændret ved forordning (EF) nr. 192/98 (2), særlig artikel 8, litra d), artikel 21 og artikel 25, stk. 5, og
ud fra følgende betragtninger:
Efter artikel 1 i forordning (EF) nr. 3072/95 gælder godtgørelsesordningen også for ris til udsæd, som der ydes en støtte til fremstilling af frø for i forbindelse med forordning (EØF) nr. 2358/71 (3), senest ændret ved forordning (EF) nr. 192/98; artikel 2 i Kommissionens forordning (EF) nr. 613/97 (4), ændret ved forordning (EF) nr. 1305/97 (5), bør derfor tilpasses;
for at opnå godtgørelse skal landbrugerne efter forordning (EF) nr. 613/97 afslutte tilsåningen inden visse datoer; disse datoer blev fastsat for høståret 1997/98; disse datoer bør opretholdes i de kommende høstår uden tidsbegrænsning, da de er fastsat ud fra klimaforholdene og svarer til såningstidspunkterne i de forskellige høstområder i Fællesskabet;
de regler for det integrerede forvaltnings- og kontrolsystem for visse EF-støtteordninger, der er fastsat i Rådets forordning (EØF) nr. 3508/92 (6), senest ændret ved forordning (EF) nr. 820/97 (7), og Kommissionens forordning (EØF) nr. 3887/92 (8), senest ændret ved forordning (EF) nr. 2015/95 (9), omfatter ikke særlige regler for fristen for indgivelse af ansøgninger om hektarstøtte for ris; i afventning af tilpasning af reglerne bør fristen fastsættes midlertidigt med henblik på forvaltning af godtgørelsesordningen;
efter artikel 6, stk. 5, i den ændrede forordning (EF) nr. 3072/95 fastsætter de producerende medlemsstater, hvor meget godtgørelsen skal nedsættes ved overskridelse af det basisareal eller de basisarealer, der er fastsat for deres område; derfor bør dels artikel 6 i forordning (EF) nr. 613/97 tilpasses og dels metoderne for bogføring af ansøgninger om hektarstøtte og fastsættelse af procentsatsen for overskridelse af basisarealerne præciseres for at sikre en ensartet anvendelse af ordningen; der bør endelig fastsættes fornødne administrative meddelelser for at sikre et tilfredsstillende tilsyn med ordningen;
de i denne forordning fastsatte foranstaltninger bør straks anvendes for at muliggøre forvaltningen af godtgørelsesordningen i høståret 1998/99;
Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 613/97 foretages følgende ændringer:
1) Artikel 2, første afsnit, affattes således:
»En mark kan ikke omfattes af mere end én ansøgning om godtgørelse efter forordning (EF) nr. 3072/95 og kan ikke omfattes af andre støtteansøgninger undtagen støtten til fremstilling af frø i forbindelse med Rådets forordning (EØF) nr. 2358/71 (*).
(*) EFT L 246 af 5. 11. 1971, s. 1.«
2) Artikel 4 affattes således:
»Artikel 4
1. For at en risproducent kan opnå godtgørelse, skal han tilså sit areal senest den 31. maj forud for den pågældende høst, bortset fra Spanien og Portugal, hvor fristen er den 30. juni.
I Fransk Guyana skal arealerne tilsås for hver af de to cykler senest henholdsvis den 31. december og den 30. juni forud for den pågældende høst. Frankrig sikrer effektiv kontrol med de arealer, der tilsås i forbindelse med cyklen i december.
2. Datoerne i stk. 1 anses for frister for indgivelse af ansøgninger for høståret 1998/99 ved anvendelse af artikel 6, stk. 2 og 4, i forordning (EØF) nr. 3508/92 og artikel 4, stk. 2, litra a), i forordning (EØF) nr. 3887/92.«
3) Artikel 6 affattes således:
»Artikel 6
1. Med henblik på konstatering af en eventuel overskridelse af det basisareal, som er omhandlet i artikel 6, stk. 5, i forordning (EF) nr. 3072/95, tager medlemsstatens myndigheder hensyn til dels det basisareal, der er fastsat i artikel 6, stk. 4, i ovennævnte forordning, dels summen af arealer, for hvilke der er indgivet støtteansøgninger for det pågældende basisareal.
2. Når summen af de arealer, som der er indgivet støtteansøgninger for, skal fastslås, tages der ikke hensyn til de ansøgninger eller den del af ansøgninger, der ved den administrative kontrol viser sig at være klart uberettigede.
Ansøgningerne bogføres i givet fald efter det areal, der faktisk er fastslået ved kontrol på stedet efter artikel 6 i forordning (EØF) nr. 3887/92.
3. Konstateres der en overskridelse, beregner medlemsstaten senest den 30. september overskridelsesprocentsatsen med to decimaler. Den meddeler dog forinden Kommissionen overskridelsesprocentsatsen.
I tilfælde af forventet overskridelse underretter medlemsstaten straks producenterne herom.
Overskridelsesprocentsatsen anvendes til beregning af nedsættelse af godtgørelsen efter artikel 6, stk. 5, første led, i forordning (EF) nr. 3072/95.
4. Medlemsstaterne kan dog korrigere den i stk. 3 omhandlede overskridelsesprocentsats efter den 30. december, men under alle omstændigheder inden den førstkommende 15. januar. I så tilfælde underretter de straks Kommissionen herom med begrundelse for korrektionen.
De berørte medlemsstater iværksætter de ændrede nedsættelsessatser enten ved at udbetale de pågældende producenter eller hos dem inddrage forskellen mellem den oprindelige godtgørelse og den godtgørelse, der følger af anvendelsen af den ændrede nedsættelsessats. Inddrivningen foretages efter artikel 14 i forordning (EØF) nr. 3887/92.
Skal der som følge af en korrektion af overskridelsesprocentsatsen i en medlemsstat udbetales et supplement til godtgørelsen, skal det udbetales inden den førstkommende 1. april.
5. Medlemsstaterne meddeler Kommissionen:
- inden den 1. oktober efter hvert høstårs begyndelse oplysningerne i skemaet i bilaget
- inden den 15. marts eller i tilfælde af korrektion inden den førstkommende 15. maj de arealer, for hvilke der er udbetalt en godtgørelse.«
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. maj 1998.